Diari Oficial de la Generalitat Valenciana


Sumari del DOGV 9639, del 14-07-2023 (2023/7984)

DECRET 109 /2023, de 12 de juliol , del Consell, pel qual es crea l'Escola d'Educació Infantil de Primer Cicle de Sant Joanet.
------------------------------------------------------------------------------------------------------------------------------

### Dades del document

Número de DOGV
:   9639

Data del DOGV
:   14-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7984


Data del document
:   12-07-2023

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * centre d'ensenyament

DECRET 109 /2023, de 12 de juliol , del Consell, pel qual es crea l'Escola d'Educació Infantil de Primer Cicle de Sant Joanet. [2023/7984]  
L'Ajuntament de Sant Joanet, en sessió ordinària del Ple, celebrada el 30 de juny de 2022, va acordar sol·licitar la integració de l'Escola Infantil de Primer Cicle, de titularitat municipal, en la xarxa de centres educatius de la Generalitat. Així mateix en el citat Ple, també es va acordar posar a la disposició de la Generalitat, Conselleria d'Educació, Cultura i Esport, el solar municipal i l'edifici escolar de la seua propietat situat en aquesta parcel·la, al carrer Villanueva de Castellón número 1 de la localitat. Aquest edifici ha de ser utilitzat com a escola d'Educació Infantil de Primer Cicle i formarà part de la xarxa de centres educatius de titularitat de la Generalitat. Així mateix, en sessió plenària celebrada el 23 de febrer de 2023, va acordar aprovar l'extinció de l'autorització de l'Escola Infantil de Primer Cicle, de la seua titularitat, amb codi de centre 53600879.  
L'edifici escolar compleix els requisits establits en el Decret 2/2009, del Consell, pel qual s'estableixen els requisits mínims que han de complir els centres que imparteixen primer cicle d'Educació Infantil, segons es desprén dels informes tècnics emesos sobre aquest tema.  
  
L'article 13 de la Llei orgànica 8/1985, de 3 de juliol, reguladora del dret a l'educació, estableix que tots els centres tindran una denominació específica. En l'article 5.9 del Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o d'Educació Primària, s'estableix que, en el cas de centres públics de nova creació, la denominació específica serà determinada per la conselleria competent en matèria d'educació; el consell escolar municipal o, en defecte d'això, l'ajuntament on estiga radicat, haurà de manifestar el seu acord o proposar una denominació específica. L'Ajuntament de Sant Joanet, en sessió plenària celebrada el 12 de febrer de 2023, també va acordar que el centre educatiu es denomine escola infantil Sant Joanet.  
  
La posada en funcionament i el manteniment durant el curs escolar 2023-2024 de la unitat de primer cicle d'Educació Infantil amb la qual es crea aquesta escola, serà finançada pel Pla de Recuperació, Transformació i Resiliència, Component 21, Modernització i digitalització del sistema educatiu, inclosa l'educació primerenca de 0-3 anys, del Ministeri d'Educació i Formació Professional, d'impuls d'escolarització en el primer cicle d'educació infantil amb noves places de titularitat pública, amb càrrec al Mecanisme de Recuperació, Transformació i Resiliència (MRR), finançat per la Unió Europea - Next Generation EU. Per això, de conformitat amb el que estableix l'article 17 de la Llei orgànica 8/1985, de 3 de juliol, reguladora del dret a l'educació, la Llei orgànica 2/2006, de 3 de maig, d'educació, i en l'article 3 del Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o d'Educació Primària, a proposta de la consellera d'Educació, Cultura i Esport, i en virtut de les competències que atribueix l'article 18 de la Llei 5/1983, del Consell, prèvia deliberació del Consell, en la reunió del dia 12 de juliol de 2023,  
  
  
DECRETO  
  
Article 1. Creació del centre  
Es crea el següent centre docent:  
Província: València  
Localitat: Sant Joanet  
Denominació: Escola d'Educació Infantil de Primer Cicle Sant Joanet  
Titular: Generalitat  
Codi: 15884263  
Domicili: Carrer Villanueva de Castellón, número 1  
Composició: 1 unitat d'Educació Infantil de primer cicle  
Capacitat: 15 llocs escolars  
  
Article 2. Inici d'activitats  
1. El centre nou inicia les seues activitats en el curs escolar 2023-2024.  
2. En aquest curs escolar el centre ofereix 1 unitat d'Educació Infantil de primer cicle.  
3. El centre ha de comptar amb 1 mestre o mestra d'Educació Infantil i 1 educador o educadora d'Educació Infantil.  
  
  
DISPOSICIONS ADDICIONALS  
  
Primera. Inscripció  
El que estableix aquest decret s'inscriurà en el Registre de Centres Docents de la Comunitat Valenciana.  
  
Segona. Equip directiu  
La Direcció Territorial d'Educació, Cultura i Esport de València nomenarà l'equip directiu del centre de nova creació, de conformitat amb el que s'estableix en l'article 137 de la Llei orgànica 2/2006, de 3 de maig, d'Educació, i en l'article 19 del Decret 253/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Infantil o d'Educació Primària.  
  
Tercera. Ràtio  
El nombre màxim d'alumnat per aula, unitat o professorat es realitzarà d'acord amb el que s'estableix en la normativa bàsica i en el Decret 58/2021, de 30 d'abril, del Consell, sobre jornada lectiva del personal docent i nombre màxim d'alumnat per unitat en centres docents no universitaris.  
  
  
DISPOSICIONS FINALS  
  
Primera. Desenvolupament  
Es faculta la conselleria competent en matèria d'educació perquè adopte les mesures que siguen necessàries per al compliment i desenvolupament del que estableix aquest decret, així com per a modificar, si és el cas, la denominació i configuració del centre.  
  
Segona. Publicació i efectes  
Aquest decret entrarà en vigor el dia de la seua publicació en el Diari Oficial de la Generalitat Valenciana; no obstant això, els seus efectes acadèmics s'entenen referits a l'inici del curs escolar 2023-2024.  
  
València,12 de juliol de 2023  
  
El president de la Generalitat  
Ximo Puig i Ferrer  
  
La consellera d'Educació, Cultura i Esport  
Raquel Tamarit i Iranzo